Panică printre călătorii care au circulat joi după-amiază cu metroul pe Magistrala 2 Berceni - Pipera. Aceștia au fost debarcaţi la staţia Unirii 2 după ce în tren un călător a pulverizat gaze de natură neidentificată, a anunțat Metrorex.



"Metrorex anunţă că astăzi (joi, n.r.), 16.08.2018, la ora 18:00, în trenul de metrou care circula din direcţia Pipera spre Berceni, un călător a pulverizat gaze de natură neindentificată (tip spray). Personalul de conducere a trenului, avizat de călători prin sistemul de alarmă din tren, a decis debarcarea tuturor călătorilor în staţia Unirii 2 şi retragerea trenului la depou pentru eventuale cercetări făcute de organele abilitate", a precizat Metrorex.



Reprezentanţii Metrorex au apelat numărul naţional de urgenţă 112 şi Serviciul Poliţiei Metroului pentru depistarea persoanei care a provocat incidentul.



În prezent, circulaţia trenurilor de metrou se desfăşoară normal.

Poliţiştii fac acum investigaţii în vederea identificării persoanei care a pulverizat conţinutul unui spray iritant-lacrimogen îno garnitura de metrou, după care a fugit, scrie Agerpres. Poliţia Capitalei precizează că a fost sesizată despre caz prin apel la 112.



"Astăzi, în jurul orei 18,10, prin apel 112, Poliţia a fost sesizată că într-o garnitură de metrou ce se afla la Staţia Unirii 2, un bărbat a pulverizat conţinutul unui spray iritant-lacrimogen, după care a fugit. Trenul a fost evacuat şi retras, o altă garnitură preluând călătorii", se arată într-un comunicat al Poliţiei.